  Григорий Фомин Анжелика Тихонова корреспондент 2022-тӥ арын гужем Удмуртиын нылпиослы но быдэ вуымтэослы шутэтскыны но тазалыксэс юнматыны 556 лагерьёс усьтӥськозы шуыса чаклало: со нуназе шутэтскон 503 лагерьёс, 16 карсьӧр лагерьёс, школаосын радъяськись ужаны но шутэтскыны чаклам 29 лагерьёс но 8 нылпи санаторийёс. Со сярысь Роспотребнадзорлэн элькунъя управлениезлэн пресс-службаез ивортӥз. Лагерьёсын оглом 56 сюрс пиналъёс шутэтскозы но мугорзэс кыдатозы. Та дырлы Роспотребнадзорлэн элькунъя управленияз санитарно-эпидемиологической заключение басьтыны 13 куриськонъёс вуизы ни (усьтӥськыны чаклам ужъюртъёс пӧлысь 2,3 процентэз). Ваньзэ соосты эскеризы но умой заключениос сётӥзы. Тодэ вайытом, Россиын нылпи лагерьёсын шутэтскон дунлэсь ӝынызэ берыктон программа ужзэ азьланьтоз. Со сяна, Удмуртиысь дышетскисьёс гужем поездэн ӝыны дунын ветлыны быгатозы. Тегъёс: гужем шутэтскон пиналъёс Дышетон Удмуртия Роспотребнадзор Ижкар  